Smernica Komisie 2002/75/ES
z 2. septembra 2002,
ktorou sa mení a dopĺňa smernica Rady 96/98/ES o vybavení námorných lodí
(Text s významom pre EHP)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva, najmä na jej článok 80 ods. 2,
so zreteľom na smernicu Rady 96/98/ES z 20. decembra 1996 o vybavení námorných lodí [1], naposledy zmenenú a doplnenú smernicou Komisie 2001/53/ES [2], najmä na prvú a druhú zarážku jej článku 17,
Keďže:
(1) Na účely smernice Rady 96/98/ES sú platné tie medzinárodné dohovory, vrátane dohovoru SOLAS z roku 1974, a testovacie normy, ktoré spolu s ich zmenami boli platné 1. januára 2001.
(2) Zmeny dohovoru SOLAS, iných medzinárodných dohovorov a testovacích noriem nadobudli platnosť po 1. januári 2001.
(3) Týmito nástrojmi boli stanovené nové pravidlá pre vybavenie umiestňované na palubách lodí.
(4) Smernica 96/98/ES by sa mala príslušne zmeniť a doplniť.
(5) Opatrenia tejto smernice sú v súlade so stanoviskom výboru ustanoveného článkom 12 smernice Rady 93/75/EHS [3],
PRIJALA TÚTO SMERNICU:
Článok 1
Smernica 96/98/ES sa týmto mení a dopĺňa takto:
1. Článok 2 sa mení a dopĺňa takto:
v písmenách c), d) a n) sa slová "k 1. januáru 2001" nahradia slovami "k 1. júlu 2002".
2. Príloha A sa nahrádza prílohou k tejto smernici.
Článok 2
Vybavenie uvedené v zozname ako "nová položka" pod hlavičkou "Názov položky" v prílohe A.1, ktoré bolo vyrobené pred dátumom uvedeným v článku 3 ods. 1 v súlade s postupmi typového schvaľovania platnými už pred dátumom prijatia tejto smernice na území členského štátu, ktorý sa uvádza ďalej v texte, ako aj vybavenie uvedené v prílohe A.1 v bodoch 4 a 5, ktoré nesie značku a bolo vyrobené pred dňom uvedeným v článku 3 ods. 1, sa môže počas dvoch rokov po dni uvedenom v článku 3 ods. 1 uviesť na trh a umiestniť na palubu lode spoločenstva, ktorej osvedčenia vydal členský štát alebo boli vydané v jeho mene v súlade s medzinárodnými dohovormi.
Článok 3
1. Členské štáty najneskôr do šiestich mesiacov odo dňa nadobudnutia účinnosti tejto smernice prijmú zákony, iné právne predpisy a správne opatrenia potrebné na dosiahnutie súladu s touto smernicou. Ihneď o tom budú informovať Komisiu.
Keď členské štáty prijmú tieto opatrenia, budú obsahovať odkaz na túto smernicu, alebo ich takýto odkaz bude sprevádzať pri príležitosti ich úradného uverejnenia. Metodiku týchto odkazov ustanovia členské štáty.
2. Členské štáty oznámia Komisii svoje zákony, iné právne predpisy a správne opatrenia týkajúce sa uplatňovania tejto smernice.
Článok 4
Táto smernica nadobúda účinnosť v deň jej uverejnenia v Úradnom vestníku Európskych spoločenstiev.
Článok 5
Táto smernica je adresovaná členským štátom.
V Bruseli 2. septembra 2002